Initiativ fra Kongeriget Nederlandene med henblik på vedtagelse af Rådets afgørelse om bekæmpelse af grænseoverskridende køretøjskriminalitet

(2004/C 34/16)

RÅDET FOR DEN EUROPÆISKE UNION HAR -

under henvisning til traktaten om Den Europæiske Union, særlig artikel 30, stk. 1, litra a), og artikel 34, stk. 2, litra c),

under henvisning til initiativ fra Kongeriget Nederlandene,

under henvisning til udtalelse fra Europa-Parlamentet,

under henvisning til Rådets resolution af 27. maj 1999 om bekæmpelse af international kriminalitet, som følger bestemte ruter(1),

og ud fra følgende betragtninger:

(1) Det anslås, at der hvert år stjæles 1,2 mio. personbiler i Den Europæiske Unions medlemsstater.

(2) Disse tyverier indebærer en betydelig skade, mindst 15 mia. EUR om året.

(3) En stor del af disse køretøjer, skønsmæssigt 30-40 %, stjæles, ombygges og genudføres til andre lande i og uden for Den Europæiske Union som led i organiseret kriminalitet.

(4) Ud over den materielle skade lider borgernes retsopfattelse og sikkerhedsfølelse stor skade. Køretøjskriminalitet kan være forbundet med alvorlige former for vold.

(5) Dette gør det vanskeligt at nå målet i traktatens artikel 29, nemlig at give borgerne et højt tryghedsniveau i et område med frihed, sikkerhed og retfærdighed.

(6) Køretøjskriminalitet kan desuden på internationalt plan stå i forbindelse med andre former for kriminalitet såsom handel med euforiserende stoffer og skydevåben samt menneskehandel.

(7) Bekæmpelse af køretøjskriminalitet henhører under medlemsstaternes beføjelser inden for politi og retsvæsen.

(8) Det er ønskeligt med en fælles indsats, hvor medlemsstaterne og de retshåndhævende myndigheder i Den Europæiske Union - når det er muligt og nødvendigt - bistår hinanden, med henblik på at tackle de grænseoverskridende aspekter af denne form for kriminalitet.

(9) Navnlig samarbejdet mellem politiet, toldvæsenet og registreringsmyndighederne samt formidling af oplysninger til de relevante parter er af betydning.

(10) Samarbejdet med Europol er ligeledes af betydning, da Europol kan besørge de relevante analyser og rapporter.

(11) Med hensyn til køretøjskriminalitet stiller Cepol via European Police Learning Net (det elektroniske europæiske politilæringsnet) en biblioteksfunktion til rådighed for polititjenesterne i medlemsstaterne, som gør det muligt for dem at søge oplysninger og ekspertise. Desuden kan de via debatfunktionen udveksle viden og erfaringer.

(12) Det øgede antal medlemsstater, som tiltræder "Treaty concerning a European Vehicle and Driving Licence Information System" (Eucaris) (traktaten om europæisk køretøjs- og kørekortsinformationssystem) af 29. juni 2000, vil styrke bekæmpelsen af køretøjskriminalitet.

(13) Der bør træffes en række specifikke foranstaltninger med henblik på effektiv bekæmpelse af køretøjskriminalitet med en international dimension -

TRUFFET FØLGENDE AFGØRELSE:

Artikel 1

Definition

I denne afgørelse forstås ved "køretøj" ethvert motorkøretøj med et slagvolumen på over 50 cm3 samt påhængsvogne og campingvogne med egenvægt på over 750 kg.

Artikel 2

Formål

1. Formålet med denne afgørelse er at etablere en fælles strategi og et samarbejde i Den Europæiske Union med henblik på at forebygge og bekæmpe den grænseoverskridende køretøjskriminalitet.

2. Opmærksomheden skal især rettes mod forbindelsen mellem, dels biltyveri og ulovlig handel med biler dels andre former for kriminalitet såsom handel med euforiserende stoffer og skydevåben samt menneskehandel.

Artikel 3

Samarbejdet mellem nationale kompetente myndigheder

Medlemsstaterne træffer de nødvendige foranstaltninger til at styrke samarbejdet mellem deres kompetente myndigheder (politi, toldvæsen og registreringsmyndighed) med henblik på at fremme bekæmpelsen af grænseoverskridende køretøjskriminalitet, bl.a. gennem samarbejdsaftaler.

Opmærksomheden skal især rettes mod kontrol med udførsel af varer under hensyntagen til de respektive beføjelser.

Artikel 4

Samarbejde mellem de kompetente myndigheder og den private sektor

1. Medlemsstaterne træffer de nødvendige foranstaltninger til, at de retshåndhævende myndigheder og registreringsmyndigheden regelmæssigt fører samråd med den private sektor (f.eks. indehavere af private registre over forsvundne biler, forsikringsselskaber og autobranchen) med henblik på at koordinere hinandens oplysninger og afstemme indsatsen på dette område, helst via en permanent samrådsplatform.

2. Medlemsstaterne træffer de nødvendige foranstaltninger med hensyn til de procedurer, der skal følges ved tilbageførsel af et køretøj, som de retshåndhævende myndigheder har frigivet efter beslaglæggelse.

Artikel 5

Kontaktpunkter vedrørende køretøjskriminalitet

1. Medlemsstaterne udpeger, inden tre måneder fra dagen på hvilken denne afgørelse får virkning, et kontaktpunkt hos de retshåndhævende myndigheder med henblik på bekæmpelse af køretøjskriminalitet.

2. Medlemsstaterne bemyndiger kontaktpunkterne til at udveksle erfaringer, ekspertise og generelle og tekniske oplysninger på grundlag af den eksisterende lovgivning inden for køretøjskriminalitet.

3. Oplysning om de udpegede nationale kontaktpunkter, herunder senere ændringer, meddeles Generalsekretariatet for Rådet, som offentliggør oplysningen i Den Europæiske Unions Tidende.

Artikel 6

Indberetning af stjålne køretøjer og blankoregistreringsattester

1. Efter at tyveri af et køretøj er anmeldt, sørger de retshåndhævende myndigheder i medlemsstaterne for, at det stjålne køretøj omgående indberettes til Schengen-informationssystemet (SIS) og - om muligt - til Interpols ASF-database over stjålne motorkøretøjer.

2. Den indberettende medlemsstat trækker straks en indberetning til eftersøgningsregistret tilbage, så snart grunden til indberetningen bortfalder, eller så snart ejeren af køretøjer trækker anmeldelsen af tyveriet tilbage.

3. De retshåndhævende myndigheder i medlemsstaterne sørger efter anmeldelsen af tyveriet af blankoregistreringsattester for, at dette straks indberettes til (SIS).

Artikel 7

Registrering

1. De retshåndhævende myndigheder og registreringsmyndighederne træffer de nødvendige foranstaltninger til at forhindre tyveri af registreringsdokumenter til køretøjer.

2. I forbindelse med (fornyet) indregistrering af et køretøj konsulterer de nationale registreringsmyndigheder i samarbejde med de retshåndhævende myndigheder motorkøretøjsregistret i det land, hvor køretøjet oprindeligt var indregistreret, samt de internationale eftersøgningsregistre over stjålne køretøjer, jf. artikel 6.

3. Med henblik på at forhindre (fornyet) indregistrering af et stjålet køretøj, skal der på nationalt plan indgås aftaler om søgning i eller sammenkobling af de registreringssystemer, der er omhandlet i artikel 6, stk. 1, samt om kontrol af køretøjets identitet.

Artikel 8

Forhindring af misbrug af registreringsattester til motorkøretøjer

1. For at forhindre misbrug af registreringsattester til motorkøretøjer skal den retshåndhævende myndighed om muligt kræve registreringsattesten udleveret af ejeren og/eller indehaveren af køretøjet, når køretøjet er blevet alvorligt skadet ved en påkørsel (totalskade).

2. Registreringsattesten kræves også udleveret, når der ved den retshåndhævende myndigheds kontrol opstår formodning om, at der er manipuleret ved køretøjets identitetskendetegn.

3. Køretøjets registreringsattest tilbageleveres først, når køretøjets identitet er blevet undersøgt og efterprøvet med et gunstigt resultat.

Artikel 9

Europol

Inden for rammerne af Europols mandat og opgaver underretter de retshåndhævende myndigheder Europol om (grupper af) personer, som begår køretøjskriminalitet.

Artikel 10

Fremme af ekspertise og uddannelse

Medlemsstaterne træffer de nødvendige foranstaltninger til, at de nationale uddannelsessteder for politi og toldvæsen i deres læseplaner fremmer specialtræning i forebyggelse og eftersporing af biltyveri.

Artikel 11

Møde mellem kontaktpunkterne og årlig aflæggelse af rapport til Rådet

Kontaktpunkterne vedrørende køretøjskriminalitet mødes mindst én gang om året under ledelse af den medlemsstat, der har formandskabet for Rådet. Europol indbydes til at deltage heri. Formandskabet aflægger rapport til Rådet om de fremskridt, der er gjort med det praktiske politisamarbejde.

Artikel 12

Aftaler med tredjelande

1. Samarbejds- eller partnerskabsaftaler, der skal indgås mellem Den Europæiske Union og tredjelande, skal så vidt muligt omfatte en bestemmelse om køretøjskriminalitet, navnlig om kontrol af køretøjer ved registrering i tredjelande, såfremt køretøjet oprindeligt kommer fra en af medlemsstaterne.

2. Når et tredjeland anmoder om kontrol af køretøjer, konsulterer den berørte medlemsstat det nationale Schengen-informationssystem samt registreringsmyndigheden i denne medlemsstat.

Artikel 13

Evalueringsbestemmelse

Gennemførelsen af denne afgørelse evalueres efter tre år fra dagen på hvilken denne afgørelse får virkning.

Artikel 14

Ikrafttrædelse

Denne afgørelse har virkning fra dagen for offentliggørelsen i Den Europæiske Unions Tidende.

Udfærdiget i Bruxelles, den ...

På Rådets vegne

Formand

(1) EFT C 162 af 9.6.1999, s. 1.